Grabouw: Betogers maak steeds amok; gedeelte van N2 tydelik gesluitKlippe versper die N2 naby Grabouw (September 2014) Foto: David Morris via : @Tenereclub op Twitter. Die situasie in Grabouw in die Wes-Kaap is erg gespanne met betogers wat velde langs die N2 aan die brand steek en winkels wat geplunder word. Kenny Africa, Wes-Kaapse verkeershoof, het gesê motors word sporadies toegelaat om deur die afgesperde gedeelte van die N2 te ry. Hy het gesê brandweerwaens kon nie die toneel bereik nie, aangesien die betogers hulle met klippe bestook. Minstens 13 mense is reeds intussen in hegtenis geneem. Talle winkels is oornag geplunder. Lede van die onlustepolisie het Dinsdag met rubberkoeëls op betogers losgebrand. ŉ Groep van nagenoeg 100 betogers het die polisie met klippe bestook. Die North Pineview-ingang na Grabouw is vir verkeer gesluit en die verkeer is besig om op te hoop in die rigting van Gordonsbaai. Alle skole in Grabouw is ook intussen gesluit. Maroela Media het vroeër berig ŉ gedeelte van die N2 wat verby die dorp loop, moes Maandag gesluit word nadat betogers verbygaande motors met klippe bestook het. Die betogers het ook olie op die pad gegooi en later bande aan die brand gesteek. Die betogers het aanvanklik in Gaffleystraat bymekaargekom en na die munisipale kantore in Pineview opgeruk waar hulle ŉ memorandum van griewe oorhandig het. Die onlustepolisie is ontbied en Njala-pantservoertuie en waterkanonne is gebruik om die betogers onder beheer te hou. Klik hier om meer te lees. Chris Punt, burgemeester van Theewaterskloof het die memorandum in ontvangs geneem. Gemeenskapsleiers het die skare toegespreek waarna hulle die munisipale kantore verlaat en begin klippe gooi het. Dit is die tweede betoging in die afgelope paar weke. Die betogers is onder meer ongelukkig oor ŉ gebrek aan behuising, die prys van elektrisiteit en swak paaie. Lees ook: Grabouw-betogers met rubberkoeëls verjaag